**HIV līdzestības kabineta funkcijas un pakalpojumu nodrošināšanas kārtība personām ar pozitīvu HIV eksprestestu no HIV profilakses punktiem**

1. Pakalpojumu nodrošināšanas kārtība personām ar pozitīvu HIV eksprestestu no HIV profilakses punktiem (turpmāk tekstā –HPP):
   1. HIV līdzestības kabineta koordinators sniedz atbalstu pacienta pierakstam pie Ārstniecības iestādes infektologa uz konsultāciju;
   2. Ārstniecības iestāde personām ar pozitīvu HIV eksprestestu no HPP pirmo infektologa konsultāciju nodrošina 10 darba dienu laikā;
   3. Personām ar pozitīvu HIV eksprestestu no HPP līdz diagnozes noteikšanai infektologs ambulatorā pacienta talonā norāda pacienta grupu “HPP” ( HIV profilakses punkta pacients) un Ārstniecības iestāde pacientu līdzmaksājumu no personas neiekasē;
   4. Ārstniecības iestāde nodrošina pacientus ar pozitīvu HIV eksprestestu no HPP ar asins paņemšanas stobriņiem HIV apstiprinošās diagnostikas testu veikšanai neiekasējot samaksu par stobriņiem. Bioloģisko materiālu savākšanas stobriniem plānotais finansējums ir iekļauts HIV līdzestības kabineta ikmēneša uzturēšanas maksājumā.
2. HIV līdzestības kabineta funkcijas:
   1. Sniegt telefoniskas, klātienes un elektroniskas konsultācijas HIV inficētām personām;
   2. Sniegt atbalstu HIV profilakses punktu darbiniekiem par iespējām konkrētām personām ar pozitīvu HIV eksprestestu saņemt infektologa konsultāciju un veikt laboratoriskos izmeklējumus.
   3. Konsultēt HIV inficētās personas, kas saņem antivirālo tearpiju par:
      1. zāļu pareizu lietošanu, režīmu un to nozīmi;
      2. nepareizas zāļu lietošanas sekām paša un apkārtējo veselībai, tai skaitā, skaidrojot antimikrobiālās rezistences attīstības un izplatības riskus;
   4. Sniegt konsultācijas HIV inficēto personu tuviniekiem vai šo pacientu aprūpē iesaistītām personām.
   5. Sniegt konsultatīvo atbalstu par citiem HIV inficētai personai aktuāliem ar veselības aprūpi saistītiem jautājumiem – regulāro veselības pārbaužu plānošana un pieraksta organizēšana pie speciālista un laboratorisko izmeklējumu organizēšana;
   6. Sniegt konsultācijas HIV inficētām grūtniecēm un jaunajām māmiņām par HIV vertikālās transmisijas riskiem, ART nozīmi bērna veselības nodrošināšanai, bērna ēdināšanu un regulāro veselības pārbaužu organizēšanu;
   7. Piedalīties bezmaksas piena maisījumu sadalē bērniem, kas dzimuši HIV inficētām sievietēm.